

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL SVETLANOS KATKAUSKIENĖS PETICIJOS**

2023 m. gegužės 17 d.

Vilnius

Lietuvos Respublikos Seimo Peticijų komisija 2023 m. gegužės 17 d. posėdyje iš esmės išnagrinėjo Svetlanos Katkauskienės peticiją ir priėmė sprendimą teikti Seimui išvadą atmesti šioje peticijoje pateiktą pasiūlymą papildyti Lietuvos Respublikos atmintinų dienų įstatymą ir nustatyti, kad sausio 19-oji yra Kačių bihevioristų diena. Sprendimas priimtas atsižvelgus į Lietuvos Respublikos aplinkos ministerijos ir Valstybinės maisto ir veterinarijos tarnybos argumentus, kurie pateikiami šioje išvadoje.

Lietuvos Respublikos atmintinų dienų įstatymo 1 straipsnio 1 dalyje nustatyta, kad atmintina diena – reikšminga diena, susijusi su esminiais Lietuvos valstybingumo kūrimo ir įtvirtinimo faktais ir (ar) įvykiais, visuotinių vertybių propagavimu, atminimo kultūros ir gyvosios istorijos išsaugojimu.

Tiek Aplinkos ministerijos, tiek Valstybinės maisto ir veterinarijos tarnybos nuomone, propaguojant visuotines vertybes būtų netikslinga išskirti atmintiną dieną tik dėl to, kad asmeniui suteikta tam tikra kvalifikacija. Kačių bihevioristai turi įrodyti savo svarbą visuomenei ir tik tada prašyti įtraukti dieną į atmintinų dienų sąrašą. Kačių bihevioristų dienos išskyrimas diskriminuotų kitų gyvūnų elgesio specialistus, kaip antai ūkinių gyvūnų, laukinių gyvūnų ar kitų gyvūnų augintinių. Lietuvoje dirba daug felinologų, kinologų, dresuotojų, kurie taip pat turi ne vieną diplomą, įrodantį, kad jie yra nurodytų gyvūnų augintinių rūšių elgesio specialistai ir padeda taisyti gyvūnų augintinių elgesį.

Atkreiptinas dėmesys ir į tai, kad į Atmintinų dienų įstatymo 1 straipsnio 2 dalį nėra įtraukta nei Tarptautinė veterinarijos diena (Pasaulio veterinarijos gydytojų asociacijos paskelbta minėti paskutinį balandžio šeštadienį), kurią tradiciškai švenčia gausi Lietuvos veterinarijos gydytojų bendruomenė, nei Pasaulinė gyvūnų diena – Šv. Pranciškaus Asyžiečio, gyvūnų globėjo, šventė (minima spalio 4 d.), kuriai paminėti jau ne vienus metus Lietuvoje organizuojami įvairūs renginiai, skirti pagerbti visus gyvūnus ir skatinti humanišką elgesį su jais bei padėkoti gyvūnams už suteikiamą džiaugsmą.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl S. Katkauskienės peticijoje pateikto pasiūlymo atmetimo teikiama Seimui, taip pat siūloma įtraukti į Seimo pavasario (VI) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Svetlanos Katkauskienės peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt